CWT รายได้พุ่ง-บุ๊กพิเศษ ดันกำไร Q2 โต 112% แตะ 83 ล้าน
CWT รายได้พุ่ง-บุ๊กพิเศษขายเงินลงทุนบริษัทย่อย ดันกำไรไตรมาส 2/65 โต 112% แตะ 83 ล้านบาท จากช่วงเดียวกันปีก่อน 39 ล้านบาท
CWT รายได้พุ่ง-บุ๊กพิเศษ ดันกำไร Q2/65 โต 112% แตะ 83 ล้านบาท จากช่วงเดียวกันปีก่อน 39 ล้านบาท
17 ส.ค. 2565

บริษัท ชัยวัฒนา แทนเนอรี่ กรุ๊ป จำกัด (มหาชน)  หรือ CWT รายงานผลการดำเนินงานไตรมาส 2/2565 สิ้นสุดวันที่ 30 มิถุนายน 2565

โดยกำไรปรับตัวเพิ่มขึ้นเนื่องจากรายได้การขายและบริการไตรมาส 2/65 อยู่ที่ 434 ล้านบาท เพิ่มขึ้นจากช่วงเดียวกันของปีก่อนอยู่ที่ 432 ล้านบาท นอกจากนี้มีกำไรจากการขายเงินลงทุนในบริษัทย่อยจำนวน 37 ล้านบาท
นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ผลการดำเนินงานในไตรมาส 2/2565 สิ้นสุดวันที่ 30 มิถุนายน 2565 บริษัทและบริษัทย่อยมีรายได้รวม 481.61 ล้านบาท เพิ่มขึ้น 44.55 ล้านบาท หรือเพิ่มขึ้น 10.19% เทียบช่วงเดียวกันของปีก่อนมีรายได้รวม 437.06 ล้านบาท มีกำไรสุทธิส่วนของบริษัทใหญ่ 83.97 ล้านบาท เพิ่มขึ้น 44.40 ล้านบาท หรือ 112.21% เทียบช่วงเดียวกันของปีก่อนมีกำไร 39.57 ล้านบาท
“ผลการดำเนินงานไตรมาส 2/2565 เป็นไปตามที่คาดการณ์ไว้ โดยบริษัทและบริษัทย่อยมีรายได้จากการขายและให้บริการจำนวน 432.68 ล้านบาท มาจากรายได้จากการขายหนังผืนสำหรับเบาะรถยนต์ตามจำนวนผลิตรถตามรุ่นที่ได้รับ รายได้จากการขายไฟฟ้าจำนวน 9.90 เมกะวัตต์ และรายได้จากการขายเรือและรถโดยสารขนาดเล็กจำนวน 29.75 ล้านบาท
นอกจากนี้ บริษัทมีกำไรจากการขายเงินลงทุนในบริษัทย่อยทางอ้อม (บริษัท บลูโซลาฟาร์ม 3 จำกัด) จำนวน 37.32 ล้านบาทและรายได้อื่นจำนวน 8.79 ล้านบาท ประกอบกับบริษัทมีนโยบายบริหารจัดการและควบคุมต้นทุนอย่างมีประสิทธิภาพส่งผลทำให้ในไตรมาสนี้มีกำไรเพิ่มขึ้นถึง 112.21% เมื่อเทียบช่วงเดียวกันของปีก่อนอีกด้วย”
สำหรับแนวโน้มผลการดำเนินงานในช่วงที่เหลือของปีนี้ คาดว่าจะเติบโตอย่างแข็งแกร่ง เนื่องจากบริษัทยังคงทยอยส่งมอบงานตามแผน โดยในส่วนของธุรกิจหนังมีออเดอร์อยู่ในมือแล้ว ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ และอยู่ระหว่างรอสัญญาซื้อขายไฟฟ้าเข้ามาเพิ่มเติม ส่วนธุรกิจของ SKC มีแผนการส่งมอบสินค้าภายในปีนี้เพิ่มเติมด้วย ทำให้มั่นใจว่ารายได้รวมในปีนี้จะเติบโตไม่ต่ำกว่า 20% สามารถสร้างสถิติสูงสุดเป็นประวัติการณ์ทั้งในส่วนของรายได้และกำไร ตามแผนงานที่วางไว้